
Έμφυλη Βία ‘’Μία κοινωνία που εξελίσσεται, μία ανισότητα που επιμένει’’ – Εκδήλωση Δήμου Κιλκίς για την Παγκόσμια Ημέρα Εξάλειψης της Βίας κατά των Γυναικών 
Παρά τη σημαντική πρόοδο που έχει σημειωθεί στην κατοχύρωση των δικαιωμάτων των γυναικών,η έμφυλη βία εξακολουθεί να αποτελεί ένα σύνθετο κοινωνικό φαινόμενο,που δεν περιορίζεται στη σωματική κακοποίηση. Εκδηλώνεται και μέσα από λιγότερο ορατές μορφές, όπως η ψυχολογική πίεση, ο εκφοβισμός, ο οικονομικός έλεγχος και η κοινωνική απομόνωση, με σημαντικές επιπτώσεις στην ψυχική υγεία, την προσωπική ελευθερία και την καθημερινότητα των γυναικών.
Ο Δήμος Κιλκίς επιχειρεί να φωτίσει διαφορετικές πλευρές του φαινομένου, συνδέοντας τη νομική αντιμετώπιση της ενδοοικογενειακής βίας με τις ψυχοκοινωνικές της διαστάσεις, την προστασία των γυναικών και τον ρόλο των κοινωνικών υπηρεσιών στην πρόληψη και την υποστήριξη στην ανοιχτή δημόσια συζήτηση που έχει προγραμματίσει την Τρίτη 24 Νοεμβρίου και ώρα 18:00 στο Συνεδριακό Κέντρο Κιλκίς με θέμα ‘’Έμφυλη Βία – Μία κοινωνία που εξελίσσεται, μία ανισότητα που επιμένει’’. 
Κατά τη διάρκεια της εκδήλωσης θα αναπτυχθούν οι ακόλουθες θεματικές:
-’’Η ενδοοικογενειακή βία ενώπιον της Δικαιοσύνης:Θεσμικό πλαίσιο, εισαγγελική παρέμβαση και σύγχρονες προκλήσεις’’
Ηλιάνα Καραγιάννη, Αντεισαγγελέας Πρωτοδικών Κιλκίς.
-’’Παρουσίαση του Ξενώνα Γυναικών Θυμάτων Βίας του Εθνικού Κέντρου Κοινωνικής Αλληλεγγύης Θεσσαλονίκης’’
Θεολόγος Βλάχος, Αν. Προϊστάμενος Ξενώνα Γυναικών Θυμάτων Βίας – Κοινωνικός Λειτουργός του Εθνικού Κέντρου Κοινωνικής Αλληλεγγύης,Σοφία Μήτσα, Κοινωνική Λειτουργός του Εθνικού Κέντρου Κοινωνικής Αλληλεγγύης
-’’Σύγχρονες όψεις της έμφυλης βίας: Η κοινωνική διάσταση και ο ρόλος της Τοπικής Αυτοδιοίκησης’’
Έλλη Φρεγγίδου, Ψυχολόγος της Διεύθυνσης Κοινωνικής Πολιτικής και Αλληλεγγύης του Δήμου Κιλκίς.
Το συντονισμό θα έχει η Σοφία Κεσίδου, Προϊσταμένη του Τμήματος Κοινωνικής Πολιτικής και Ισότητας των Φύλων του Δήμου Κιλκίς.
Μέσα από τη συμμετοχή επιστημόνων και επαγγελματιών, που διαχειρίζονται καθημερινά διαφορετικές πτυχές της έμφυλης βίας, η διοργάνωση επιδιώκει να ενισχύσει την ενημέρωση και τον ουσιαστικό διάλογο με την τοπική κοινωνία, αναδεικνύοντας παράλληλα τη σημασία της έγκαιρης αναγνώρισης της κακοποίησης και της πρόσβασης σε κατάλληλες υπηρεσίες προστασίας και υποστήριξης. 
Η εκδήλωση πραγματοποιείται με αφορμή την Παγκόσμια Ημέρα Εξάλειψης της Βίας κατά των Γυναικών και η συμμετοχή  κάθε πολίτη σ’ αυτήν είναι ιδιαίτερα σημαντική, καθώς 
η πρόληψη και η αντιμετώπιση του φαινομένου προϋποθέτουν την ευαισθητοποίηση και την ενεργό κινητοποίηση όλων μας.
